Prešov ako posledné krajské mesto ležiace na koridore sa konečne dočkalo krytých nástupíšť, na ktorých vybudovaní sa momentálne pracuje. Projekt pod vedením ŽSR spolu financuje Európska únia. Podrobnejšie informácie o aktuálnom stave žst. Prešov získate po stlačení tlačidla "Viac…"
Prešovčania zvolili presne opačnú taktiku ako ich kolegovia z Popradu-Tatier. Kým v Poprade začali výstavbu nástupíšť a podchodu na koľajach pred staničnou budovou, tak v Prešove zahájili stavbu, výstavbou 3. nástupišťa. Stavba na ktorej sa plánuje preinvestovať až 600 miliónov korún začala presne 7. apríla 2006 a to slávnostným položením poslednej dlaždice, vtedajším predsedom vlády SR Mikulášom Dzurindom. Takto zoradené dlaždice vytvorili nápis "Prešov".
Počas stavebných prác ktoré majú byť ukončené do konca roka 2007 sa plánuje okrem výstavby ďalších dvoch krytých nástupíšť a podchodu, aj rekonštrukcia starého nástupišťa. Modernizovať sa bude i oznamovacie a zabezpečovacie zariadenie. Novinky chce zaviesť aj Železničná spoločnosť Slovensko a to zavedením inovovaného systému KVC. Atraktívnosť vlakovej dopravy medzi Prešovom a Košicami istotne zvýšia nové dvojpodlažné elektrické jednotky, ktorých nákup je plánovaný už v najbližších dvoch rokoch.
Osobná doprava je v tomto uzle momentálne dosť obmedzovaná, na nástup a výstup cestujúcich sa používajú len prvé tri koľaje pri staničnej budove. To však nieje vždy dostačujúce a tak je možné zazrieť i to, že vlak je pristavený až na 10-tej koľaji. Prístup k tejto koľaji je možný len priamo cez rozostavené 3. nástupište a to cez provizórny prechod, ktorý zjavne neslúži len stavebníkom, či zamestnancom železníc, ale občas aj samotným cestujúcim.
Výstavba 3. nástupišťa si vyžiadala vylúčenie až piatich dopravných koľají. Konkrétne ide o koľaje 1, 2, 3, 4 a 6.
Prešovčania sa s koľajou číslo 2 môžu nadobro rozlúčiť, pretože sa na jej mieste momentálne buduje nástupište číslo 3. Podobný osud zastihne i koľaj číslo 5, na ktorej onedlho vyrastie 2. nástupište.
Viac fotografií z rekonštrukcie stanice Prešov nájdete vo Fotogalérii k článku. Fotografie sú aktuálne ku dňu 21. august 2006.